《赠冯扬州》
宋代·杨杰

天下无双士，淮南第一州。文章老元帅，节义古诸侯。

路稳归黄阁，功成建碧油。九重致尧舜，四海望伊周。

楚甸供吟笔，吴兵赖坐筹。风云生鹢首，蛟蜃怯龙头。

有士依馀芘，干时愧拙谋。沧溟波浪险，愿借钓鳌钩。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。